ORDE do 5 de maio de 2011 pola que se acorda a cesión en propiedade de catorce vehículos ao Instituto Galego de Seguridade e Saúde Laboral (ISSGA).
Consellería de Traballo e Benestar — III. Outras disposicións — 26/05/2011

A Lei 3/1985, do 12 de abril, de patrimonio da Comunidade Autónoma de Galicia, permite a cesión de bens mobles da comunidade autónoma sempre que se dedique a fins de utilidade pública ou interese social, e o Decreto 50/1989, polo que se aproba o regulamento da citada Lei 3/1985, exixe que a orde de cesión exprese a finalidade concreta á que a entidade beneficiaria debe destinar os bens, así como as súas condicións.
Mediante a Lei 14/2007, do 30 de outubro, créase o Instituto Galego de Seguridade e Saúde Laboral (ISSGA) como organismo autónomo, adscrito actualmente á Consellería de Traballo e Benestar, que se configura como un órgano técnico en materia de prevención de riscos laborais.
O mencionado texto legal establece que o ISSGA, para o cumprimento dos seus fins, goza de personalidade xurídica propia, autonomía funcional e plena capacidade de obrar, dispón de patrimonio propio e rexerase en primeiro lugar polo disposto na Lei 14/2007, do 30 de outubro, e normativa que se dite no seu desenvolvemento e, subsidiariamente, pola normativa de aplicación aos organismos autónomos da Xunta de Galicia.
A través do Decreto 79/2009, do 19 de abril, estableceuse a estrutura orgánica da Xunta de Galicia. No Decreto 8/2011, do 28 de xaneiro, e no Decreto 335/2009, do 11 de xuño, fíxanse, respectivamente, a estrutura orgánica das consellerías da Xunta de Galicia, así como a estrutura orgánica da Consellería de Traballo e Benestar, e adscríbese a esta, como organismo autónomo, o Instituto Galego de Seguridade e Saúde Laboral.
Esta entidade, como organismo autónomo, solicitou a cesión, por parte da Consellería de Traballo e Benestar, de catorce vehículos que viñan sendo utilizados polas distintas unidades administrativas con competencias en materia de seguridade e saúde laboral.
Para tal fin, a consellería tramitou o expediente de cesión, de conformidade co disposto no artigo 35.bis da Lei 3/1985, do 12 de abril, de patrimonio da Comunidade Autónoma de Galicia, e no artigo 96.bis do seu regulamento, aprobado polo Decreto 50/1989, do 9 de marzo.
Polo exporto, e no uso das facultades que me confiren os artigos 34.6 e 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro,
Artigo 1.
Acordar a cesión en propiedade, a favor do Instituto Galego de Seguridade e Saúde Laboral (ISSGA), dos seguintes bens:
Vehículos obxecto de cesión:
Artigo 2.
As cesións sinaladas no artigo anterior quedan sometidas ás seguintes cláusulas:
a) Os bens cedidos, tal como establecen os artigos 35 bis, da Lei 3/1985, de patrimonio da Comunidade Autónoma de Galicia, e 96 bis do Decreto 50/1989, pola que se aproba o seu regulamento, destinaranse a fins de utilidade pública ou interese social do Instituto Galego de Seguridade e Saúde Laboral (ISSGA).
b) Coa cesión outórgase ao Instituto Galego de Seguridade e Saúde Laboral (ISSGA) a cesión en propiedade dos bens mobles cedidos.
c) Se os bens cedidos non se aplicasen aos fins sinalados, se se descoidasen ou utilizasen con grave quebranto ou se incumprisen as condicións do acordo, considerarase resolta a cesión e os bens reverterán ao cedente que terá dereito a percibir, logo de taxación pericial, o valor do detrimento ou deterioración que experimentasen.
d) Serán por conta da entidade cesionaria todos os gastos de conservación e mantemento dos bens mobles cedidos así como os derivados dos seguros, inspección técnica de vehículos (ITV) e dos impostos correspondentes.
Artigo 3.
As ditas cesións formalizaranse mediante acta, subscrita pola secretaria xeral técnica da consellería ou funcionario en quen delegue e pola directora do Instituto Galego de Seguridade e Saúde Laboral ou funcionario en quen delegue, debendo constar nela o acordo de cesión e a aceptación do cesionario.
Disposición derradeira primeira.
Facúltase a secretaria xeral técnica da Consellería de Traballo e Benestar para ditar e realizar as resolucións e trámites necesarios para o desenvolvemento e execución desta orde.
Disposición derradeira segunda.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de maio de 2011.